ועדת העבודה, הרווחה והבריאות, כנסת 23, פרוטוקול מספר 114, 2020-12-08 11:00

טלי פלוסקוב: שלום חברים.

טלי פלוסקוב: היום ה-8 בדצמבר, השעה 11:08.

טלי פלוסקוב: אני פותחת את ישיבת ועדת העבודה, הרווחה והבריאות.

טלי פלוסקוב: אנחנו נדון היום בהצעה לדיון מהיר בנושא: פיצוי עובדים שנעדרים מעבודתם בשל סגר על ערים אדומות.

טלי פלוסקוב: יזם את הדיון חבר הכנסת יוסף ג'בארין.

טלי פלוסקוב: אני חייבת להגיד שהייתה שותפה נוספת שלא הצליחה להגיע היום, חברת הכנסת ע'דיר כמאל מריח.

טלי פלוסקוב: אם היא תרצה להצטרף אלינו בזום, אנחנו נשמח לשמוע אותה – אי אפשר.

טלי פלוסקוב: אז אנחנו נתחיל את הדיון כאן.

טלי פלוסקוב: אנחנו כרגע מחפשים פתרון לנושא מאוד-מאוד רחב ששייך להרבה אנשים.

טלי פלוסקוב: לכן אדוני, חבר הכנסת יוסף ג'בארין, אני אתן לך להציג את הנושא.

טלי פלוסקוב: נמצאת אתנו גם חברת הכנסת אימאן ח'טיב יאסין ואנחנו נמשיך בדיון.

טלי פלוסקוב: בבקשה יוסף.

יוסף ג'בארין: תודה רבה, כבוד היושבת-ראש, על העלאת הנושא יחסית באופן מהיר כי באמת הנושא דחוף ומחייב התייחסות.

יוסף ג'בארין: האמת היא שאתגרי הקורונה לא מפסיקים להגיע לפתחנו.

יוסף ג'בארין: בשבועות האחרונים אנחנו עדים להחלטות רבות, אפשר להגיד, על הטלת סגר על יישובים מסוימים, בעיקר יישובים שמסווגים כיישובים אדומים.

יוסף ג'בארין: אתמול היו סכנין וכפר כנא.

יוסף ג'בארין: בשבועות האחרונים הרשימה כללה את אום אל-פאחם, עיר מגורי, נצרת, כפר מנדא, מג'ד אל-כרום, עוספיה, ג'וליס, עראבה, שפרעם, והרשימה עוד ארוכה.

יוסף ג'בארין: אני מקבל פניות, בהחלט מוצדקות, חלקן ראיתי במו עיני, של פועלים שרוצים לצאת לעבודה, ולפי החלטת הסגר לא מתאפשר להם, ויש גם מחסומים שהמשטרה מציבה וככה גם לפי המתווה – הם לא אמורים לצאת ולהגיע למקומות העבודה.

יוסף ג'בארין: חלק מהפועלים, חלק מהעובדים, אם הם במסגרת מסודרת כמו משרד החינוך וכדומה – יכול להיות שיש שם מתווה מסוים שיכול להגן על הזכויות שלהם אבל רוב הפועלים לא במצב הזה.

יוסף ג'בארין: נגיד עובדי בנייה שעובדים אצל קבלנים או עובדים לפי משכורת יומית וכדומה – הם פשוט נפגעו באופן קשה, הם איבדו מקום פרנסה לתקופת הסגר.

יוסף ג'בארין: זה היה ל-10 ימים, אולי שבועיים.

יוסף ג'בארין: המתווה שנתקבל בעניין ימי הבידוד לא מתייחס לנושא הזה, כבוד היושבת-ראש.

יוסף ג'בארין: אני מדבר על עובדים שבגלל הסגר שהוטל על היישובים שלהם - -

טלי פלוסקוב: כן, כן.

יוסף ג'בארין: אני חייב גם להזכיר את חברי, יו"ר האגף לקידום שוויון בהסתדרות, מר דחיל חאמד אבו זייד, שנוכח אתנו בזום, שבהחלט קיבל הרבה פניות מהעובדים כשהתחיל הסגר אז בנצרת, הוא תושב נצרת, ואמר שזה נושא שמחייב את ההתערבות שלנו כדי למצוא מענים, אז כמובן שחשוב לי לשמוע גם אותו, שהיה בשיחות ישירות גם עם העובדים שנפגעו.

יוסף ג'בארין: אני חושב שזה נושא בהחלט סופר-חשוב.

יוסף ג'בארין: יש כאן פגיעה קשה בפועלים ואנחנו צריכים לנסות לסייע כמה שאפשר, כפי שהצלחנו למצוא מתווים במקומות ובהקשרים אחרים – לדעתי גם כאן

יוסף ג'בארין: אפשר בהחלט לבחון מתן פיצוי ראוי לעובדים שנפגעו.

יוסף ג'בארין: תודה רבה.

טלי פלוסקוב: תודה רבה לחבר הכנסת יוסף ג'בארין.

טלי פלוסקוב: חברת הכנסת אימאן ח'טיב יאסין, את רוצה בבקשה להוסיף?

אימאן ח'טיב יאסין: צוהרים טובים לכולם.

אימאן ח'טיב יאסין: בנוסף לדברים החשובים שידידי יוסף העלה, אני רוצה שוב להדגיש את הנקודה, שכמעט רוב הערים האדומות או היישובים האדומים הם יישובים שנמצאים בפריפריה החברתית והגיאוגרפית של החברה הישראלית, וכנראה לא מן הסתם, זה לא במקריות.

אימאן ח'טיב יאסין: נקודת הזינוק של אותם תושבים היא נקודה מאוד למטה במדרג הסוציו-אקונומי, וזה מחייב שוב לתת את הדעת ואי אפשר אפילו שזה 10 ימים או שבועיים ויש יישובים שנכנסים כבר לשבוע השלישי של הסגר – אי אפשר להפקיר אותם בלי פרנסה.

אימאן ח'טיב יאסין: ועוד נקודה שאני רוצה להעלות כאן, שלא קשורה לפן הכלכלי וצריך גם לתת עליה את הדעת:

אימאן ח'טיב יאסין: ישנם אנשים או צעירים שגרים באותם יישובים והם מעורבים בעוד פעילות, למשל פעילות ספורטיבית.

אימאן ח'טיב יאסין: אני אביא דוגמה – נכון שזו דוגמה אישית אבל זה מה שקרה ואני בטוחה שזה מה שקורה לעוד הרבה אנשים בתחומים אחרים – למשל, צעירים שנמצאים במסגרות ספורט תחרותי והם משחקים מחוץ ליישוב ומחכים כי בתקופה האחרונה היה כל-כך בלגן ומזה הרבה זמן שלא התחרו.

אימאן ח'טיב יאסין: עד שהגיעה התחרות, פתאום מונעים מהם להגיע לאימונים קודם כל, ואחר-כך לתחרות.

אימאן ח'טיב יאסין: למה?

אימאן ח'טיב יאסין: בגלל שהם מיישוב אדום.

אימאן ח'טיב יאסין: זה לא יכול להיות וצריך למצוא פתרון.

אימאן ח'טיב יאסין: אם הבן אדם בריא, אפשר לעשות בדיקה ולתת לאנשים להתנהל בצורה נורמטיבית.

אימאן ח'טיב יאסין: הדבר הזה משגע אותנו, והמדיניות הולכת בצורה עיוורת.

אימאן ח'טיב יאסין: מקבלי ההחלטות לא מסתכלים על ההחלטות, לא בוחנים את האלטרנטיבות ואת הפתרונות וסוגרים את הכל, ואחר-כך – תשברו את הראש.

אימאן ח'טיב יאסין: אי אפשר להמשיך ככה.

אימאן ח'טיב יאסין: אי אפשר.

טלי פלוסקוב: תודה, חברת הכנסת אימאן ח'אטיב.

טלי פלוסקוב: יוסף, אתה ביקשת לשמוע מישהו שנמצא אתנו שמכיר את הנושא מקרוב.

יוסף ג'בארין: כן, יו"ר האגף לקידום שוויון בהסתדרות ויו"ר סיעת חדש בהסתדרות, מר דחיל חאמד.

טלי פלוסקוב: אוקי, אז אם אפשר להעלות אותו בזום.

זייד חאמד: אהלן, אהלן.

זייד חאמד: צוהרים טובים לכולם.

זייד חאמד: זה עתה הצלחתי להצטרף לשיחה אבל אני בטוח שאלה שקדמו לי, והחבר יוסף התייחס לנושא.

זייד חאמד: אין מענה לנושא הזה, לערים האדומות, בחוק ימי מחלה וגם בחוק שעודכן ושופר מאוחר יותר – דמי התשלום עבור ימי הבידוד – לא נותן מענה למקרים האלה.

זייד חאמד: בתוקף היותי נציג העובדים, פנו אלי מספר רב של עובדים, גם מנצרת, שלא יכולים לצאת מנצרת.

זייד חאמד: זה לא רק מתייחס לנצרת, זה מתייחס גם ליישובים אחרים, זה חוצה גבולות העניין הזה, וגם פנו אנשים מחוץ ליישוב, שלא יכלו להיכנס ואמרו להם שעליהם להשיג אישור של פיקוד העורף.

זייד חאמד: פיקוד העורף, בדרך כלל, לא מרבה לתת את האישורים האלה ובעצם יש מקומות אפילו מה-20 בנובמבר ועד עצם היום הזה – הוכרז עליהם כערים אדומות, מוגדרות כערים אדומות ואף אחד לא יודע כמה זמן זה יימשך, העניין הזה.

זייד חאמד: דרך אגב, רק על-מנת לסבר את האוזן – נכון להיום, עד כמה שהבנתי, יש קרוב ל-27 ערים שמוגדרות אדומות, 32 ערים מוגדרות כתומות ו-52 צהובות.

זייד חאמד: אנחנו יודעים שהגבול בין כל אחת ואחת הוא דק מאוד ככה שמי שנמצא כתום – למחרת היום יכול למצוא את עצמו אדום, וצהוב הופך לכתום.

זייד חאמד: הדבר הזה באמת מחייב לתת תשובה ומענה לאנשים האלה, במיוחד שהתקופה הקשה של המגיפה שפקדה אותנו בחודש מרץ ואף אחד, כפי שהזכרתי, לא יודע כמה זמן זה יימשך.

זייד חאמד: תודה רבה לכם.

טלי פלוסקוב: תודה, אדוני.

טלי פלוסקוב: נמצאים אתנו וביקשו זכות דיבור עורך דין מהא שחאדה סויטאת – איתך, משפטניות למען הצדק החברתי.

מהא שחאדה סויטאת: "איתך מעכי" – משפטניות למען הצדק החברתי.

מהא שחאדה סויטאת: שלום לכולם.

מהא שחאדה סויטאת: אני עורכת דין מהא מעמותת "איתך מעכי".

מהא שחאדה סויטאת: אני אתחיל בתודות לחבר הכנסת יוסף ג'בארין על הדיון החשוב מאוד.

מהא שחאדה סויטאת: אני אתייחס בקצרה לשתי נקודות: נקודה ראשונה – שקיים צורך להגן על העובדים והעובדות שנמצאים בסגר מפני פיטורים כי הם לא יכולים לצאת ממקומות המגורים למקומות העבודה, ומצד שני לפצות אותם על הימים האלה כי אין מתווה שמפצה.

מהא שחאדה סויטאת: הנקודה השנייה, ואני תכף ארחיב בשתיהן – כל העניין של דמי אבטלה מהיום הראשון להורים שמתפטרים מעבודתם או יוצאים לחל"ת ביוזמתם למען טיפול בילדים כשהמסגרות סגורות.

מהא שחאדה סויטאת: אני אגיד שאנחנו, ב"איתך מעכי", יחד עם האגודה לזכויות האזרח וכבר פנינו כמה פעמים למשרד העבודה, החל מהסגר הראשון, בעניינים האלה ולא קיבלנו מענה.

מהא שחאדה סויטאת: יש צורך במתווה חדש אבל לא צריך להמציא את הגלגל – יש חוקים במדינת ישראל שמתייחסים למצב של מלחמה: חוק הגנה על עובדים בשעת חירום ותקנות מס רכוש וקרן פיצויים, שקובעים שאין לפטר עובדים שנבצר מהם להגיע למקומות העבודה בשל מצב חירום בעורף או בשעת התקפה או כאשר העובד חייב לשהות בבית כדי להשגיח על הילדים שלו.

מהא שחאדה סויטאת: ויש תקנות מס רכוש וקרן פיצויים שנועדו לתת פיצוי למעסיק שמשלם לעובדים בתקופות אלה.

מהא שחאדה סויטאת: ומה שצריך זה פשוט לקחת את החוקים והתקנות האלה, ולהחיל אותם בחוזר מנכ"ל או בהוראות אחרות על עובדים אחרים אבל המצב הזה חייב לקבל פתרון, ופתרון מיידי.

מהא שחאדה סויטאת: אנחנו רואות ומקבלות עשרות פניות של עובדות שמתפטרות או יוצאות לחל"ת ובינתיים אין להן כל הכנסה, וזה פשוט מצב אבסורדי.

מהא שחאדה סויטאת: תודה.

טלי פלוסקוב: תודה רבה, גברתי.

טלי פלוסקוב: חברת הכנסת היבה יזבק הצטרפה אלינו.

טלי פלוסקוב: את רוצה להגיד כמה מילים?

טלי פלוסקוב: בבקשה גברתי.

היבה יזבק: תודה.

היבה יזבק: אני רוצה להודות לחברנו, חבר כנסת יוסף ג'בארין, על הדיון החשוב.

היבה יזבק: אני רוצה לציין שאפילו יותר מ-20 יישובים ערבים נכנסו - -

אימאן ח'טיב יאסין: 25.

היבה יזבק: - - וזה מספר מאוד גדול.

היבה יזבק: אני רוצה להעיד גם מהעיר נצרת, שהיא עיר שגם ככה נקלעה למצוקה כלכלית מאוד חמורה בתקופת הקורונה וגם בעקבות הסגר – סגר של שבועיים – וראינו שהיו מחסומים, אנשים לא יכלו לצאת לעבוד, אנשים לא יכלו להיכנס לעבוד בתוך העיר וזה פגע באופן מאוד חמור בפרנסה של התושבים, בפרנסה של אזרחי העיר וגם של יישובים אחרים.

היבה יזבק: עכשיו ראינו שגם כפר כנא ועוד ועוד יישובים אחרים ונוספים הוכרזו כערים או יישובים אדומים.

היבה יזבק: אז אני חושבת שזה עוול מאוד גדול שנופל על העובדים ועל האזרחים ופוגע עקרונית ומהותית בפרנסה שלהם, וכן חייבים למצוא ולפתח מתווה שיוכל להיטיב אתם ולפצות אותם על ההפסד של ימי עבודה שלא באשמתם אלא פשוט מאוד כי הוחלט להכריז על העיר כעיר אדומה.

היבה יזבק: אני חושבת שחייבים לצאת בישיבה הזאת בהמלצה ברורה בעניין כי אנחנו רואים שהמדיניות של הטלת סגרים על היישובים רק הולכת ומתגברת.

היבה יזבק: אנחנו לא רואים שיש מגמה של ירידה אלא לצערנו, יש מגמה של עלייה ואי אפשר שהאזרחים ימשיכו לשלם את המחיר.

היבה יזבק: אי אפשר.

היבה יזבק: תודה.

טלי פלוסקוב: תודה רבה.

טלי פלוסקוב: חברת הכנסת עאידה תומא סלימאן, בבקשה.

עאידה תומא סלימאן: תודה רבה.

עאידה תומא סלימאן: אני חושבת שזה דיון חשוב ביותר בימים אלה, לאור המצב הקיים בתוך הרבה מהערים ומהכפרים.

עאידה תומא סלימאן: את האמת, אני שמעתי וגם היינו בסיור ביום חמישי עם ח"כים מהסיעה וגם בביקורים שלנו ואנחנו שומעים את זה גם ממשפחות שלנו שנמצאות בכפרים האלה.

עאידה תומא סלימאן: אנשים מתכוונים לצאת לעבודה ומתניעים את האוטו בבוקר ומנסים לצאת ואז יש פקקים אדירים ואז יש עיכובים רבים, והרבה פעמים בעמידה בפקקים האלה ובתורים האלה גורמים למצב שהם לא מצליחים לצאת, ואם כבר יוצאים אז זה מאוד מאוחר ואי אפשר להתחיל את יום העבודה.

עאידה תומא סלימאן: לא כולנו עובדים במשרות כאלה שהן גמישות ואפשר להתחשב וכולי, במיוחד הפועלים שעובדים בעבודות קשות.

עאידה תומא סלימאן: בנוסף לכך, יש אנשים שעובדים בתוך העיר.

עאידה תומא סלימאן: רק אתמול ביקרו אותנו בעלי מסעדות, מסעדנים שהגיעו לכנסת, והם מקיימים הרבה משפחות מתוך כך שהפועלים עובדים במסעדות שלהם.

עאידה תומא סלימאן: המסעדות סגורות, הרבה מקומות עבודה ובכלל, כל העסקים סגורים במקרה של סגר, וכל מי שעובד גם בתוך העיר יש לו בעיה וגם מחוץ לעיר.

עאידה תומא סלימאן: ואיזה סוג של שיפוי או פיצוי ניתן לאנשים האלה כי הם לא נמצאים בבידוד כך שזה לא חל עליהם.

עאידה תומא סלימאן: הם לא בעלי עסקים קטנים שחל עליהם הפיצוי וזה לא עונה על המצוקה והם נמצאים ב... ועכשיו זה זז מיום ליום, אי אפשר אפילו לנבא מה קורה אחרי יומיים-שלושה, יכול להיות שהעיר נכנסת פתאום לסגר.

עאידה תומא סלימאן: אני חושבת שהגיע הזמן למצוא פתרון אמתי לעובדים, שבעל כורחם לא מצליחים לקיים את העבודה שלהם והם לא מפוצים עבור הימים האלה.

עאידה תומא סלימאן: יש משפחות שחיות ממש מהשכר היומי שמקבל אחד בתוך המשפחה.

עאידה תומא סלימאן: אי אפשר למנוע מהם לקבל את ההכנסה הזאת וגם לא לפצות אותם על זה כי בסופו של דבר, זאת לא החלטה בידיים שלהם, זה נופל עליהם בהחלטה מלמעלה.

טלי פלוסקוב: נכון.

טלי פלוסקוב: תודה רבה לחברת הכנסת עאידה תומא סלימאן.

טלי פלוסקוב: אני רוצה להזמין את עורכת הדין בקי קשת, מארגון רבנים לזכויות אדם.

טלי פלוסקוב: אפשר להעלות בזום?

בקי קשת: תודה רבה ליושבת- הראש, תודה רבה על הדיון המאוד חשוב הזה.

בקי קשת: נאמרו רוב הדברים ואני רק רוצה לחזור ולחדד נקודה לגבי מי האנשים שנמצאים במצב שהם לא יכולים לעבוד – אנחנו יודעים שיש קורלציה חד-משמעית שמגיעה לשלושה ממשקים שמגיעים יחד – אוכלוסיות החיות בעוני, אוכלוסיות שהם עובדים חיוניים, שהם הרבה פעמים עובדים שלוקחים סיכון או עובדים בעבודות שהם לא יכולים לעבוד בבית מול המחשב, ואוכלוסיות שהן בערים האדומות.

בקי קשת: עיר אדומה משרתת את כל המדינה, היא לא משרתת את תושבי העיר האדומה.

בקי קשת: עיר אדומה אומרת שאנשים ביישובים אחרים כן יכולים לצאת לעבודה, והסולידריות החברתית, ההנאה שכולנו נהנים ממנה, מזה שיש אזורים סגורים שמאפשרת לאזורים אחרים לעבוד – גם המחיר חייב להתחלק בהתאם.

בקי קשת: לא יכול להיות שחלק נהנים וחלק משלמים את המחיר.

בקי קשת: ולכן, זה ברור לי שאנחנו חייבים למצוא פתרון לפיו גם האנשים שלא יכולים להיכנס לעבוד שם, גם האנשים משם שלא יכולים לצאת ולעבוד, וגם האנשים שבאמת, כפי שאמרה עורכת הדין מ"איתך מעכי", נכון, באמת יש גם בעיה מאוד חמורה של אנשים שהילדים שלהם לא במסגרות ולכן הם גם לא יכולים לצאת לעבוד.

בקי קשת: תודה רבה לוועדה על הדיון החשוב.

טלי פלוסקוב: תודה רבה, בקי.

עאידה תומא סלימאן: אפשר להוסיף?

עאידה תומא סלימאן: אני חייבת להזכיר רק דבר אחד – עכשיו אחיינית שלי שולחת לי הודעה ואומרת לי: איך יכול להיות שלא הזכרת שרבים מאתנו, הנשים, בערים הסגורות האלה, בגלל שאין בתי ספר, אנחנו חייבות להישאר בבית ולהפסיד ימי עבודה.

עאידה תומא סלימאן: אז הנה, עשיתי את זה.

טלי פלוסקוב: את צודקת לחלוטין.

עאידה תומא סלימאן: היא צודקת.

עאידה תומא סלימאן: רוב הנטל נופל עליהן.

טלי פלוסקוב: זה אומר שרואים ועוקבים אחריך, עאידה.

טלי פלוסקוב: כמובן שנשמח לדעת מה עמדתו של משרד העבודה והרווחה.

טלי פלוסקוב: נמצאת אתנו דיקלה חורש.

דיקלה חורש: אפשר לדבר?

טלי פלוסקוב: כן.

טלי פלוסקוב: תציגי את עצמך, מה התפקיד שלך במשרד וכן, תני לנו דרכי פתרון.

טלי פלוסקוב: הרי אני בטוחה שאת מסכימה עם כל מה שנאמר פה, איך אתם רואים שצריך לפתור את הבעיה של האנשים האלה?

דיקלה חורש: אני ממשרד העבודה, מנהלת את התחום של דיני עבודה בלשכה המשפטית, ובעניין של הפיצוי לעובדים בתקופה הזאת – אנחנו חושבים שיש מקום לדאוג למענה בתקופה של ההיעדרות שלהם, בין אם במסגרת של שיפוי של המעסיק ויצירת חובה לשלם לעובד את השכר בתקופה הזאת, ובין אם בפיצוי ישיר של העובד עצמו.

דיקלה חורש: אני חושבת שצריך לעשות חושבים בנושא הזה, ויש פה את משרד האוצר, שבטח יגיד מה עמדתו בעניין הזה.

דיקלה חורש: בנוגע למה שנאמר פה מעמותת "איתך מעכי" לגבי הגנה על עובדים מפני פיטורים בגלל המגבלות שמוטלות בעקבות הקורונה – אז החוק היום לא נותן מענה לתקופת החירום של הקורונה, והממשלה הורתה לבחון את הסוגיה של הגנה על פיטורים בתקופה הזאת עם כל המשרדים הרלוונטיים.

דיקלה חורש: אנחנו חשבנו שיש טעם לקדם תיקון חקיקה בעניין הזה אבל יש גם לשקול לצד תיקון החקיקה להגנה מפני פיטורים גם את המצב הקשה שנמצאים המעסיקים בתקופה הזאת וסגירת מקומות עבודה ואילוצים שיש להם, ואנחנו בשיח בעניין הזה מול משרד האוצר גם כן.

דיקלה חורש: אז אפשר גם לשמוע את האוצר וחברים אחרים מהממשלה בעניינים האלה.

טלי פלוסקוב: אני רק רוצה להגיד לכם שאנחנו נמצאים בתקופת קורונה, ואם אנחנו רק חושבים להעביר את החוקים – בינתיים, אנשים נמצאים במצוקה וההחלטות צריכות להיות מהירות ומיידיות.

דיקלה חורש: מסכימה.

טלי פלוסקוב: אנחנו פה, בכנסת, בוודאי נעשה את הכל אבל תביאו את החקיקה.

טלי פלוסקוב: אני מבינה ומשוכנעת שאת מבינה את חשיבות הנושא ואת הנכונות של הנושא כי באמת, הבן אדם בריא, הכל בסדר, פתאום הוא לא יכול לצאת לעיר השכנה לעבוד כי העיר שלו - -

דיקלה חורש: מסכימה לגמרי.

דיקלה חורש: זו נסיבה שלא תלויה בעובד, זו נסיבה חיצונית ליחסיי העבודה וצריך בהחלט לתת לה מענה.

יוסף ג'בארין: לא, אז את אומרת שכעיקרון אתם תומכים ברעיון וחושבים שיש מקום לפצות אבל דנתם בזה?

יוסף ג'בארין: יש מחשבות של מתווה מסוים?

יוסף ג'בארין: איפה אתם עומדים בנושא הזה?

דיקלה חורש: אז אני אפנה את השאלה הזאת לחברים מהאוצר, שיש להם מענה בעניין הזה.

טלי פלוסקוב: מי שניסה להתפרץ באמצע ורצה להגיד משהו - -

טל וינר: שלום, אני עורכת דין בלשכה המשפטית במשרד הבריאות.

טל וינר: אני רק רוצה לדייק שאין הגבלה כרגע ליציאת עובדים מכל עיר אדומה אלא רק מערים אדומות שהוכרזו כאזור מוגבל.

יוסף ג'בארין: נכון.

טל וינר: נכון לעכשיו יש חמש ערים כאלה ולא 20 כמו שהוצג פה - -

יוסף ג'בארין: לא, זה נכון לעכשיו אבל יש כאלה שיצאו מסגר.

טלי פלוסקוב: יש פה דינמיקה.

טל וינר: נכון, יש כאלה שיצאו.

טל וינר: אני רק אומרת שנכון לעכשיו זה לא כל עיר אדומה אלא רק אלה שהוכרזו כאזור מוגבל.

טלי פלוסקוב: תודה על העדכון, הוא חשוב.

יוסף ג'בארין: לא כל עיר שהוכרזה אדומה היה סגר אבל היו החלטות ממשלה ספציפיות לגבי יישובים.

עאידה תומא סלימאן: כן, אבל עצם העובדה שיש עכשיו חמש זה לא אומר שלא היו ולא יהיו.

טלי פלוסקוב: נכון, זה מצב דינמי נכון לעכשיו.

עאידה תומא סלימאן: וגם יכול להיות שיהיו עוד – כולם מדברים על גל שלישי, על סגר שלישי.

טלי פלוסקוב: מסכימה אתכם לגמרי.

טלי פלוסקוב: יש לנו נציג של האוצר?

טלי פלוסקוב: מי זה?

איציק דניאל: אהלן, שלום לכולם.

טלי פלוסקוב: רואים אותך, שומעים אותך.

טלי פלוסקוב: בוא תגיד לנו מה אתה חושב בנושא.

איציק דניאל: שלום לכולם.

איציק דניאל: אני רכז תעסוקה באגף התקציבים.

איציק דניאל: יצא לנו לשוחח, חברי הוועדה, בכל מיני נושאים אחרים.

איציק דניאל: הנושא הזה הוא כמובן נושא חשוב, וכמו שציינה פה נציגת משרד העבודה והרווחה, התקיימו דיונים בראשות שר האוצר על הסוגיה הזאת ספציפית ומפורשות.

איציק דניאל: כרגע המענה שמתוכנן להינתן לאותן ערים אדומות נמצא עכשיו באיזה שהוא תהליך בדיקה מול הביטוח הלאומי – זה המענה הרחב שניתן לייתר העסקים במדינת ישראל במקרה של סגר כללי.

איציק דניאל: המדינה אפשרה ונתנה רשת ביטחון לאותם עובדים בכל המשק, בהקלות שהיא נתנה, בהארכת זכאויות ותנאים נוספים, והכוונה היא לבוא ולעשות איזה שהן התאמות נדרשות ספציפית לערים אדומות שאנחנו מבינים שהמקרים שלהם מיוחדים.

איציק דניאל: אנחנו פועלים בשיתוף עם הביטוח הלאומי לראות איך אנחנו יכולים לבצע את ההתאמות ספציפית בערים אדומות.

איציק דניאל: אני אתייחס לסוגיה של איסור פיטורים שהועלתה פה ואיזו שהיא חלופה – בראיה שלנו, הנזק גדול מן התועלת.

איציק דניאל: איסור פיטורים, בסופו של דבר, זה נטל שמוטל על המעסיק באותו אזור מוגבל, ואנחנו יודעים שגם למעסיקים עצמם יש קשיים בתקופה הזאת ולכן, אנחנו חושבים שלא נכון לבוא ולהטיל עליהם עול נוסף בדמות איסורי פיטורים, מה גם שהממשלה הקלה כל-כך באפשרות של המעסיק להוציא את העובד לחל"ת, שהאיסור פיטורים נהיה לא רלוונטי.

איציק דניאל: במידה ומעסיק ירצה לבוא ולפטר את העובד והחוק ימנע ממנו, הוא פשוט יגיד לו: תצא לחל"ת.

איציק דניאל: אז ממה נפשך?

איציק דניאל: בכל מקרה, הוא לא נושא בעלויות, אז לא השגנו שום דבר בהקשר הזה.

איציק דניאל: לכן, אנחנו חושבים שאיסור פיטורים הוא לא כלי שייתן מענה לסוגיות שעלו פה בדיון כי הנה, אנחנו פועלים בשיתוף עם הביטוח הלאומי, לבוא ולעשות התאמות ברשת הביטחון שהמדינה גם ככה פרסה, ספציפית לאותן ערים אדומות, כדי למנוע את התופעות שתיארתם קודם.

קריאה: אפשר להבהיר את הנקודה של הפיצויים?

טלי פלוסקוב: לא מתפרצים בבקשה.

טלי פלוסקוב: מי שנמצא בזום – לא להתפרץ.

טלי פלוסקוב: מי שרוצה לדבר או לשאול שאלה – נא לרשום בצ'אט וזה יועבר אלי ואתן לכם זכות דיבור.

טלי פלוסקוב: חבר הכנסת יוסף ג'בארין, בבקשה, שאלות שלך.

יוסף ג'בארין: אני חושב שהשאלה המתבקש היא – אתם ידעתם על הדיון, השאלה מאוד ברורה ובינתיים דיברת בבסיס מאוד, אם תרשה לי.

יוסף ג'בארין: נבחנו מתווים?

יוסף ג'בארין: מה הכיוון?

יוסף ג'בארין: איפה זה עומד?

יוסף ג'בארין: קודם כל, הפועלים והעובדים כבר נפגעו, אנחנו כנראה אולי נהיה בעוד סגר והדרישה שלנו היא להתחיל לספק תשובות ואולי תשובה שאכן יהיה מתווה בנושא.

טלי פלוסקוב: אני רוצה להוסיף, ברשותך – אנחנו נאסוף עכשיו קצת שאלות ונבקש ממך להתייחס.

טלי פלוסקוב: תראה, אני שמחה מאוד שאתם מדברים על זה, הנושא כן נמצא בסדר היום, כמו שהבנו, ואתם מדברים עם הביטוח הלאומי אבל אני יודעת שאתם יודעים ומבינים שצריך לקבל החלטות – אתם יודעים לעשות את זה מהר.

טלי פלוסקוב: אני במקרה זה תוהה ואומרת שאנחנו יושבים פה, בכנסת, ומדברים עם משרדי הממשלה ובינתיים אנשים ללא פרנסה בכלל.

טלי פלוסקוב: אין להם זכאות לחל"ת ואין להם אבטלה והם נופלים בין הכיסאות, הם לא שייכים לשום קבוצה, לא לבידוד.

טלי פלוסקוב: אז הפתרון צריך להיות מידי בעיני.

טלי פלוסקוב: אתם צריכים להתכנס ועכשיו לחשוב.

טלי פלוסקוב: אני חושבת ששיטת הרמזור, שאנחנו פועלים לפיה כיום, היא שיטה נכונה ולכן, אנחנו צריכים לפתור את הבעיה של האנשים האלה, שבגלל שהיישוב שלהם נמצא במשבצת של ערים אדומות – למצוא להם פתרון שהם ידעו ששום דבר לא יקרה להם, בעזרת השם, ויש להם בשביל מה להשתדל שהעיר שלהם תהפוך להיות ירוקה.

טלי פלוסקוב: מצד שני, לא להשאיר אותם ללא פרנסה וללא תמיכה של הממשלה, כמו שאתם יודעים, וזה המקום לברר שכל פעם אנחנו מכניסים עוד קבוצות אנשים שנשארו מחוץ לפתרון בפני השר, וכן נמצא פתרון.

טלי פלוסקוב: לפי דעתי הנושא הזה הוא גם אחד מאלה – צריך למצוא פתרון לאנשים שנשארים ללא עבודה רק בגלל שהיישוב שלהם כרגע, בנקודת זמן הזאת, נמצא במשבצת האדומה.

טלי פלוסקוב: יש עוד מישהו שרוצה לשאול משהו את הנציג?

טלי פלוסקוב: אולי איציק יבוא עם תשובה חיובית ויגיד שיש פתרון?

טלי פלוסקוב: בבקשה איציק, תחזור אלינו ותנסה להתייחס לדברים.

איציק דניאל: אני אתכם.

איציק דניאל: אני שוב אומר שרשת הביטחון שנתנו היא כבר מתחילת המשבר נמצאת גם כשהסגר היה בפעם הראשונה וגם בפעם השנייה – רשת הביטחון הייתה מאוד-מאוד רחבה ונדיבה.

איציק דניאל: אני מזכיר לכולם שהארכנו את הזכאות לכל אלה שהסתיימה זכאותם, נתנו דמי אבטלה מוגדלים - -

טלי פלוסקוב: אין קשר.

טלי פלוסקוב: כל זה מבורך ואמרתי את זה שאנחנו מעריכים ומודים.

טלי פלוסקוב: יש לנו סוגיה חדשה שצריך למצוא לה פתרון.

איציק דניאל: - - - אני רק אסביר למה – רשת הביטחון, באופן שבו היא נבנתה, היא באה לתת מענה בדיוק למקרים האלה.

איציק דניאל: היא באה לתת מענה לאותם מקרים שיש סגר במקרים מסוימים, יש לזה מעין תנועת אקורדיון, ולכן היא חלה כל הזמן עד יוני 2021.

איציק דניאל: היא מתייחסת גם לעסקים שנפגעו וגם לעובדים שכרגע נפלטו ממקום עבודתם ולא יכולים להימצא בה בעקבות המגבלות - -

טלי פלוסקוב: איציק, תעצור דקה, שאלה לי אליך – אנחנו כולנו יודעים מה אתה הולך להגיד לנו אבל אני אומרת לך שהאנשים האלה, אף אחד לא פיטר אותם.

טלי פלוסקוב: העיר נמצאת חמישה ימים כעיר אדומה והוא לא יכול לקבל חל"ת ולא שום דבר, אז תמצא לי פתרון לאנשים האלה.

טלי פלוסקוב: אני הראשונה שאברך ואשבח אתכם על כל מה שאתם עושים בכלל, גם לאבטלה וגם לאנשים מבוגרים בגיל 67 פלוס.

טלי פלוסקוב: אני יכולה עד מחר לדבר על ההישגים שלכם ועוד פעם, אני מאלה שמדברת על זה ומברכת אבל יש פה עוד סוגיה קטנה שצריך למצוא פתרון בשבילה.

איציק דניאל: אני מתייחס לסוגיה, יושבת-ראש הוועדה – אנחנו מזהים שכרגע, ברשת הביטחון נקבע איזה שהוא כלל שהוא קצת מקשה בהקשר הזה, בדיוק מה שציינת – ה-14 ימים המינימאליים שנתחיל מהם, שהעובד זכאי לדמי אבטלה ולכן, אנחנו נמצאים בשיח עם הביטוח הלאומי איך למצוא פתרון נקודתי לאותן ערים אדומות.

איציק דניאל: חשוב להגיד גם שיש פה קשיים תפעוליים.

איציק דניאל: בסוף, הדבר הזה יכול לעורר קשיים תפעוליים מאוד-מאוד מסובכים לביטוח הלאומי, ואנחנו מנסים לבוא ולפתור ולהתמודד, וזו בדיוק הנקודה שלה אנחנו מחפשים פתרון.

איציק דניאל: אני לא יכול להגיד לכם שיש הסכמה של שר האוצר למצוא פתרון לנקודה הזאת ואנחנו עובדים בשיתוף עם הביטוח הלאומי כדי למצוא את המענה המהיר והטוב ביותר בזמן הקצר ביותר, וזאת הכוונה.

איציק דניאל: זאת הייתה המטרה שלי, להגיד שיש פה רשת ביטחון וצריך לעשות התאמות וזה ברוח מה שיושבת-ראש הוועדה ציינת עכשיו, ואנחנו עובדים בדיוק על הפתרון הזה בשיתוף עם הביטוח הלאומי.

טלי פלוסקוב: כמה זמן זה ייקח בהערכה שלך?

איציק דניאל: אני כולי תקווה שתוך ימים בודדים אבל שוב, יש פה ארגון מאוד גדול, הביטוח הלאומי, שעסוק המון בעת האחרונה.

איציק דניאל: מי כמום יודעת, בתור יושבת-ראש ועדת העבודה והרווחה.

איציק דניאל: אנחנו היינו שמחים שזה יקרה בהקדם.

יוסף ג'בארין: רציתי להוסיף שבסך הכל הנושא מאוד ממוקד, יש רשימה של אותם יישובים, יש תאריכים מפורטים לפי החלטת ממשלה אז הנושא באמת ממוקד, ואם אתה מדבר על מתווה – אני מקווה שנוכל גם לבקש שיעדכנו אותנו.

טלי פלוסקוב: תודה איציק.

טלי פלוסקוב: ושוב, אני חוזרת ואומרת שאני מעריכה את כל העשייה, אני רואה אות, רק עיוור לא רואה אותה אבל יש סוגיות קטנות שגם אנחנו צריכים למצוא להם פתרונות ואחד מהם זה זה, כמו שאמרת.

טלי פלוסקוב: אם הם היו חודש אדומים, אז אני מבינה שהם יכולים לקבל משהו מהביטוח הלאומי בדמי האבטלה אבל הם לא, הם ממש ספורים ועדין אנחנו צריכים איך שהוא למצוא פתרון.

טלי פלוסקוב: מי נמצא אתנו מהביטוח הלאומי?

טלי פלוסקוב: שלומי, בבקשה.

טלי פלוסקוב: נשמע אותו ונסכם.

טלי פלוסקוב: אני רואה פה כיוון.

שלמה מור: שלום לכולם.

שלמה מור: כמו שאיציק אמר כרגע, אנחנו בשבוע-שבועיים האחרונים באמת באופן אינטנסיבי מדברים עם האוצר על איך אפשר למצוא פתרון.

שלמה מור: על אף מה שנאמר פה על-ידי חבר הכנסת אמנם הבעיה מאוד ממוקדת אבל היא מעוררת כל מיני קשיים שלא אפשרו לנו למצוא פתרון מאוד פשוט ליישום אבל עדין לא התייאשנו ואנחנו מאוד משתדלים למצוא פתרון שיהיה גם פשוט וגם יעיל, ובאמת נמשיך לעשות את זה עד שייצא עשן לבן ועד שנמצא את הפתרון.

שלמה מור: זה בסוף יקרה.

שלמה מור: צריך להזכיר, וזה לא מס שפתיים, שרק בחודש האחרון פורסמו ארבעה הסכמים – שני הסכמים ועוד שני תיקונים לכל אחד מההסכמים.

שלמה מור: יש פה גם כמויות מאוד-מאוד גדולות.

שלמה מור: כשהממשלה מקבלת החלטה שאומרת שבאזור מוניציפלי מסוים יש אזור אדום ל-24 שעות או ל-36 שעות – מפה ועד ליישם כדי שהמערכות שלנו ידעו איפה זה ואיפה הוא עובד ואיפה מתגורר האדם, המרחק גדול, ועל הקשיים האלה אנחנו מנסים להתגבר.

שלמה מור: אז אנחנו לא אנשי בשורות נכון לבוקר הזה אבל אני באמת מקווה שבזמן הקרוב אנחנו נמצא את הדרך לתפעל את הדבר הזה.

טלי פלוסקוב: תודה, שלומי.

טלי פלוסקוב: אני ברשות

טלי פלוסקוב: כם אנסה לסכם את הדיון - -

יוסף ג'בארין: אני מבין שיש הכרה בפגיעה ויש הכרה בצורך לפצות.

טלי פלוסקוב: בדיוק, וזה דבר שמשמח אותי.

טלי פלוסקוב: כן רואים פה סוגיה שצריך למצוא לה פתרון.

טלי פלוסקוב: כמו כן, אני כן רואה שגם הביטוח הלאומי ומשרד האוצר כבר יושבים על זה.

טלי פלוסקוב: בואו ניתן להם זמן מסוים – אני רק חושבת שאם זה מהאוצר - -

קריאה: הסכם כזה מגיע אלינו.

טלי פלוסקוב: גם אנחנו צריכים לאשר אותו.

טלי פלוסקוב: אז מה שאני כן מוצאת לנכון מטעם הוועדה להוציא זה כמובן פנייה למשרדים לקדם את הנושא כמה שיותר מהר כי כמו שאמרתי, יש כרגע אנשים שמחפשים פתרון ואין להם, ואנחנו צריכים להביא להם בשורה כמה שיותר מהר.

אימאן ח'טיב יאסין: אנחנו לקראת חגים, שכולנו נדע.

טלי פלוסקוב: נכון.

טלי פלוסקוב: אז אני פונה גם לשלומי וגם לאיציק – תנסו בבקשה למצוא את הזמן לדבר הזה ולמצוא לנו פתרון ולהביא לנו את התקנות או איך שתמצאו לנכון לתקן ואנחנו בוועדה נדון על זה ונאשר.

טלי פלוסקוב: אני מאמינה שמאוד מהר אנחנו באמת נוכל להביא בשורה לאנשים האלה, שכרגע נמצאים בבית לא כבחירה שלהם אלא כי המדינה מחייבת אותם בשלב הזה.

יוסף ג'בארין: חשוב להדגיש מה שנאמר כאן, שהסכם החל"ת לא ישים ברוב המקרים כאן כי זה פחות מ-14 יום.

טלי פלוסקוב: ברור.

טלי פלוסקוב: את זה כולנו הבנו, ולכן אנחנו צריכים פה פתרון ייחודי.

טלי פלוסקוב: תודה רבה ליוזמים, אני חושבת שהנושא הוא חשוב.

טלי פלוסקוב: תודה רבה לכל השותפים.

טלי פלוסקוב: הישיבה נעולה.